section_heading: Priča
paragraph_text: Johnny Klebitz, potpredsjednik motociklističke bande The Lost, vozi se s ostalim članovima bande ulicama Alderneya; na ulici se pojavljuje Niko Belić koji se svađa s prolaznikom dok banda prolazi pored njega. U sjedištu kluba u predgrađu Acter, članovi bande dočekaju svoga predsjednika, Billyja Greya, koji se vratio s odvikavanja od heroina. Za vrijeme Billyjeve odsutnosti, Johnny je vodio bandu rješavajući probleme koje je Billy stvorio svojim vođenjem i sklapajući primirja s drugim bandama, uključujući i njihove glavne rivale, moćnu motociklističku bandu Angels of Death, prodavši im Billyjev motor. Billyju se to ne sviđa, te prisili Johnnyja da s njim ode vratiti njegov motor; međutim, od bajkerskog mehaničara u Liberty Cityju saznaju da su ga Angels of Death odnijeli u svoje sjedište u Algonquinu. Billy i Johnny se upute tamo, te vrate Billyjev motor, ubivši velik broj članova AOD-a. To ponovno aktivira žestoki rat između dvije bande, koji se kroz cijelu igru očituje u velikom broju ubijenih te krađama droge i motocikala.